Bumm.sk | Botek Ádám: Sikeres év áll mögöttem
Botek Ádám: Sikeres év áll mögöttem
2018. szeptember 12. szerda - 16:00
Botek Ádám idén U23-as világbajnokságot nyert a kajak négyes tagjaként, de a felnőtt világversenyekről is szép eredménnyel tért haza. A fiatal versenyzővel beszélgettünk.
Az idény kezdetekor milyen eredményeket vártál? Hogyan tekintettén a szezon elé?
A felkészülés remekül sikerült, jól éreztem magam, hiszen a szezon elején még az utazások se fárasztottak le. A szegedi világkupán elért negyedik hely párosban nagyszerű volt, hiszen erős volt konkurencia, a világ minden részéről érkeztek versenyzők. Ez volt az első versenyünk és a négyessel is megnyertük a B-döntőt, ami szintén nem volt rossz. Éreztem, hogy jó szezon lehet. Ez így is volt, csak sajnos az Európa-bajnokságon és a vb-n sem jött össze az érem. Azt gondolom viszont, hogy így is egy sikeres év áll mögöttem.
A duisburgi világkupán már sikerült nyernetek Gelle Péterrel 500-on, míg 1000-en egy ezüstöt szereztetek. Ott milyen volt versenyezni?
Utólag azt mondom, hogy nagyon jó verseny volt. Sajnálom, hogy 1000 méteren nem sikerült nyerni, azzal pedig nem is számoltam, hogy 500-on meglehet az arany. Nagyon szenvedtünk ott, nem ment a hajó és fáradtabbak is voltunk. Ezek után az eredmény ellenben még jobban motivált az Európa-bajnokságra.
Az Eb-s 4. és 6. hely után jött az U23-as vb, ahol négyesben nyernetek sikerült. Mennyiben volt más, mennyiben gyengébb ott a mezőny?
A felnőtteknél mindenki sokkal erősebb. Elég nagy a különbség a kettő között. Engem ennek ellenére nagyon ösztönzött az ottani siker. Amint hazajöttem elkezdtem még jobban edzeni, hogy a felnőttek között is sikert tudjak elérni. Nagyon örülök, hogy ott összejött és meg tudtuk nyerni a fiúkkal az U23-as vb-t.
A felnőtt vb-n az előfutam jól sikerült, de aztán a döntőben a szél nem kedvezett nektek.
Igen. Ha a szél fújni kezd, az egyes, kettes, hármas, négyes pályák takarásba kerülnek, így ezeken a részeken szinte szélcsend van. Az ötöstől viszont nagyon fúj a szél, ami elég nagy hátrány. Persze lehetett volna taktikázni: ha nem nyerjük meg az elődöntőt, akkor kezdhettünk volna a kettes pályán, de ugyanúgy a kilencesen is. Ezért inkább arra mentünk, hogy nyerjük meg, és majd valahogy megküzdünk a széllel. Megpróbáltunk mindent, de most a hatodik hely volt a maximum, ami tőlünk telt. Kár, hogy nem a túloldalról rajtoltunk, mert ez a döntő remek volt: nagyon éreztük a hajót, itt mentünk a legjobban a szezonban, de a szél végül kifogott rajtunk.
Jövőre jönnek már az olimpiai kvalifikációs versenyek is. Változtat ez a felkészülésen?
Még keményebben fogunk készülni, hogy összejöjjön az olimpiai kvalifikáció, és hogy kijuthassunk az Európa Játékokra, ahonnan reményeink szerint még jobb eredménnyel sikerül majd hazatérni.
#worldchampions #
Adambotek (@adambotek5218) által megosztott bejegyzés, Júl 29., 2018, időpont: 11:30 (PDT időzóna szerint)
Botek Ádám 2018-as nemzetközi eredményei:
Világkupa Szeged:
K4 500 m: Botek, Fraňa, Zalka, Baláž B-döntő 1. hely
K2 1000 m: Gelle, Botek 4. hely
Világkupa Duisburg:
K2 500 m: Gelle, Botek 1. hely
K2 1000 m: Gelle, Botek 2. hely
Európa-bajnokság, Belgrád:
K2 500 m: Gelle, Botek 6. hely
U23-as világbajnokság, Plovdiv:
K4 500 m: Baláž, Fraňa, Zalka, Botek 1. hely
K1 1000 m: Botek 9. hely
K2 1000 m: Gelle, Botek 6. hely